Pressemeddelelse

Aarhus 4. maj 2017

Art Weekend Aarhus ‘17  
er klar med det fulde program

**Art Weekend Aarhus byder på udstillinger, performances,   
artist talks, kunstvandringer og meget mere.**

kunsten.nu præsenterer:

**Art Weekend Aarhus ‘17  
19. maj - 21. maj 2017**

**kunsten.nu og den aarhusianske kunstscene går for sjette år i træk sammen og præsenterer en sprudlende kunstweekend.**

Art Weekend Aarhus byder igen i år på en weekend fyldt med kunstoplevelser. Kunstweekenden har sammen med 25 af byens museer, udstillingssteder, gallerier, kunstnerdrevne projektrum og kunstskoler skabt et ambitiøst og fyldigt program, der rummer et bredt spektrum af kunstneriske arrangementer. Så hvis du vil opleve den aarhusianske kunstscene fra sin mest mangfoldige side, er weekenden d. 19. - 21. maj et must!

“*Art Weekend Aarhus er en samlet fejring af byens kunstmiljø skabt i samarbejde med dedikerede aktører indenfor billedkunsten. Kunstfestivalens store styrke er at sætte fokus på både den etablerede og den mere eksperimentelle del af kunstmiljøet i Aarhus. Henover en weekend samler kunstnere, udstillingssteder og andre kunstaktører sig og skaber synlighed omkring den levende samtidskunstscene i Aarhus. Det er en fest, hvor aktører fra kunstmiljøet viser frem og byder publikum indenfor. På den måde får publikum mulighed for at danne sig et overblik og få en indsigt i den dynamik den aarhusianske kunstscene besidder, når vækstlaget og professionelle institutioner side om side præsenterer deres individuelle bud på kunstneriske oplevelser af høj kvalitet*”, udtaler projektkoordinator Nanna Grunnet

Art Weekend Aarhus har med støtte fra Statens Kunstfonds Internationale researchprogram inviteret en række internationalt anerkendte kuratorer til byen: **Azar Mahmoudian**, kurator fra Teheran (IR), **Etienne Bernard**, direktør og kurator, Passerelle Centre d’art contemporain, Brest (FR), **Övül Ö. Durmusoglu**, kurator og skribent, Berlin/Istanbul (DE/TR), **Anneka French**, kurator og skribent, Birmingham (UK), **Gwen Lee**, kurator fra Singapore og direktør for Singapore International Photography Festival (SG), **Marina Paulenka**, kurator og fotograf, Zagreb, og direktør for fotografifestivalen Organ Vida (HR). De internationale kuratorer vil medvirke i et internationalt netværksmøde, kaldet *Speeddating*, hvor de møder lokale kunstnere med det formål at skabe grobund for nye samarbejder, erfaringsudveksling og netværk.

**HIGHLIGHTS FRA WEEKENDEN:**

Ligesom sidste år har Art Weekend Aarhus sammen med Cph Art Week valgt at sætte spot på et særligt tema - denne gang ***Sound & Vision***. Temaet peger på kunstens evne til at opløse grænser mellem medier og genrer og sammenflette visuelle og auditive elementer til kunstneriske udtryk.

**Fest og fernisering hele weekenden**

Er man til fest og fernisering, så byder kunstweekenden på masser af muligheder for at se kunst i festligt lag. Art Weekend Aarhus’ egen **åbningsfest** finder sted fredag d. 19. maj kl. 19-22 på Kunsthal Aarhus og lørdag d. 20. maj kl. 17-19 holder kunstnerfællesskabet og udstillingsstedet KH7 artspace fernisering på udstillingen *Zone*. Her vil der være en performance kl. 17.30-18, hvor Square Music (DK) vil spille efter grafiske partiturer. Til Art Weekend Aarhus vil der blive opført en række kompositioner, der tager udgangspunkt i singleformatet, dvs. musikstykker af 3 minutters varighed under titlen *Square Music plays small hefty tunes*.

Hos Charlotte Fogh Gallery er der fernisering om fredagen på Eske Kaths (DK) anden soloudstilling i galleriet *Vanishing Point.* Hos Galerie MøllerWitt er der samme dag fernisering på udstillingen *ReSee* med Nina Saunders (DK/UK), Maiken Bent (DK), Axel Lieber (DE), Bjørn Poulsen (DK) og Hartmut Stockter (DE/DK). Derudover kan man på Art Weekend Aarhus opleve soloudstillinger med blandt andre Cathrine Raben Davidsen (DK), Hanne Nielsen og Birgit Johnsen (DK), Jasmina Cibic (SI) og mange flere. Galleri Grundstof holder søndag d. 21. maj kl. 13-14.30 en Artist talk, hvor den tyske kurator Carsten Rabe (DE) sammen med de udstillende kunstnere og galleristen fortæller om tankerne bag udstillingen til en finissage med forfriskninger. Der er desuden kunstvandringer, bogmesse, duftsmagning etc.

**Gå i dybden**

Traditionen tro giver kunstweekenden mulighed for at komme bagved kunstneriske processer og få en dybere indsigt i de forskelligartede kunstneriske tilgange, der ligger til grund for det endelige værk. Bliv klogere på de spørgsmål, der relaterer sig til skabelsen af installationer og lyd- og videoværker.

**Workshop med Jacob Kirkegaard lørdag d. 20. maj kl. 12.30-14.30**

Workshoppen med den danske kunstner Jacob Kirkegaard vil bestå af en introduktion til hans aktuelle udstilling *alt & intet* på ARoS Aarhus Kunstmuseum, efterfulgt af et oplæg om lydfænomenet ”otoakustiske emissioner”, det forhold, at øret selv producerer lyd og toner. Jacob Kirkegaard vil her inddrage publikum og få deres ører til at generere toner.

**Artist talk: Hanne Nielsen og Birgit Johnsen lørdag d. 20. maj kl. 14-15**

I forbindelse med Art Weekend Aarhus vil der være mulighed for at komme ud at se Hanne Nielsen og Birgit Johnsens nye udsmykning på Aarhus Universitetshospital, hvor kunstnerne vil holde artist talk og fortælle om deres arbejde med udsmykningen, der blev indviet i februar. De stedspecifikke værker er placeret i og i umiddelbar nærhed af de store venteområder i den nordlige del af hospitalet. Præsentationen er på engelsk.

**Artist talk: Otobong Nkanga på Kunsthal Aarhus lørdag d. 20. maj kl. 16-17**

Den nigerianske kunstner Otobong Nkanga holder foredrag om sine arbejder og udstilling på Kunsthal Aarhus. Udover udstillingen *The Encounter That Took a Part of Me* på Kunsthal Aarhus er Nkanga aktuel på documenta 14 i Athen og Kassel.

**Talk: Kom og hils på Statens Kunstfonds Legatudvalg for Billedkunst fredag d. 19. maj kl. 14-15.** Formand for Legatudvalget for Billedkunst Søren Taaning vil fortælle om de nye ansøgningsmuligheder under puljen kunst i det offentlige rum. Billedkunstnere har nu muligheden for selv at tage initiativet til at opsøge samarbejdspartnere (institutioner, kommuner, bygherrer), der kan søge om støtte til et skitseforslag eller et pilotprojekt til et stedsspecifikt kunstprojekt i det offentlige rum hos Statens Kunstfond. Kom og stil spørgsmål og hør mere om udvalgets arbejde.

**Byrummet indtages**

De inspirerende guidede kunstvandringer med skribent og kurator Trine Rytter Andersen og billedkunstner Ditte Lyngkær Pedersen, se www.artweekend.dk/kunstture, finder sted henover hele weekenden, og derudover vil et alternativt udstillingsformat finde sted:

**Lørdag d. 20. maj kl. 16** vil der være fernisering på udstillingen ***Captive Raum OPortal***der finder sted simultant på tre lokationer. Forbipasserende kan på de tre lokationer opfange skjulte trådløse netværk. Ved at forbinde sig til disse åbnes et tilfældigt udvalgt video-, lyd- eller tekstværk, som forholder sig til lokationen. Samtidig vil der med jævne mellemrum dukke arrangementer af objekter op på stederne. De fysiske og trådløse interventioner giver mulighed for at omfortolke og fortrylle stederne.

**Tid til performance**

Der bliver også rig mulighed for at opleve kunsten live under kunstweekenden, der præsenterer flere performances dagligt. Oplev blandt andet:

**Rendezvous Artspace x Anna Samsøe: *UDU* fredag d. 19. maj kl. 17** på Galleri Grundstof. Anna Samsøes kunstneriske praksis omhandler lyd, hvilket har sine rødder i en interesse for psykoakustik og lydteori. Hun vil med sin performance pointere, at lyd er en materialitet, som former mennesket og forandrer, ikke blot opfattelsen af verden, men verden i sig selv.

**‘*Utopien finder sted i Ceresbyen 1A*’ fredag d. 19. maj kl. 17-19**

Fredag vil der være mulighed for at opleve performances ved Maiken Stæhr, M. B. Pedersen, Villiam Miklos Andersen i ‘Utopien finder sted i Ceresbyen 1A’. Nybyggerdrømmen imploderer i en performativ totalinstallation. Et tilfældigt begær forfølges i en hyldest til kunsten, moden, livet, døden og Skandinavien. Det kollektive aspekt er en essentiel del af projektet, dels med udgangspunkt i mødet mellem forskelligartede kunstneriske praksis, men i lige så høj grad i mødet i mellem det billedkunstneriske felt, lydkunsten, modeverdenen og teatret.

**Louise Haugaard Jørgensen: *Tonights Menu*, 2016: fredag d. 19. maj kl. 18.30-18.50**

Fredag vil der ligeledes være en performance af Louise Haugaard Jørgensen i Godsbanens foyer. Performancen blev lavet i anledning af udgivelsen af ARK 111 [2016:2] – et nummer med titlen: '*THE COCKERELs TOOTH, en samling af hænder, tænder og andre ekstremiteter*'.

Find flere spændende programindslag på Art Weekend Aarhus’ hjemmeside:   
www.artweekend.dk

***Om Art Weekend Aarhus:***

Art Weekend Aarhus er arrangeret af kunsten.nu, som også står for Copenhagen Art Week i København. Ønsket med de to kunstfestivaler er at samle og formidle på tværs af den danske kunstscene ved at give publikum, kuratorer, kunstfaglige og kunstnere et bredt indblik i, hvad der rører sig på den danske samtidskunstscene lige nu og samtidig være med til at udvikle nye samarbejdsstrategier på tværs af de meget forskelligartede institutioner, som kunstscenen rummer.

For yderligere information, pressefotos eller interviews kontakt Louise Bruun Pedersen på artweekend@kunsten.nu eller på tlf: 22 97 53 13.

Art Weekend Aarhus er støttet af: Statens Kunstfond, Bikubenfonden, Det Obelske Familiefond og Aarhus Kommune.